Riobamba - Banos: 29.10./30.10.2006  Riobamba isch nid grad so dr Hit gsi. Vulkan hei mir keinä gse und ou süsch hett die Stadt nid grad allzuviel ds biete! Uf am nä schäbigä Parkplatz i rä Schrinerei hei mir üs  niederglah. Leider isch de ds Tor vor Garage aber zue gsi, wo mir ids Outo hättä wöuä ga äs Fondue chöcherle! So hei mir üs ds Fondue leider müessä abschminke! I dä Flip Flops und churznä Chleider (dür ä Tag no agnähmi 24 Grad warm, am Abä brrrrrr 13 Grad) hei mir i rä mingä Beiz gässe...  Tags druf, hett es Gwitter tobet! Wägem schlächte Wätter, hei mir dr Tag houptsächlech im Internet verbracht. Üses Leid - öii Fröid :-) Riobamba isch bi dä meischte Touris bekannt für näs spektakulärs Dampf-Isäbahn-Fährtli  ufem Dach und Biking-Tours. Für d Dampf-Isäbahn hättä mir no 2 Täg müessä warte und mit keim angerä Usflügli wär di Zit ds überbrückä gsi. Bi denä Wulkä räntiert sech gar nüt! Da si d Schwitzer Bärgä 1000 x schöner...Gäu Stöffs!!! Für d Strecki Riobamba - Banos hei mir prompt ä haubä Tag vergüdet, obschons nur ca. 60 Km si! Churz vor Banos hei üs streikendi Busfahrer stupid d Strass versperrt. Wie d Volldeppä hei sie ihri Bösslis quergstellt und mir si mittsdrin blibä steckä. Dämlecher giengs nümme!!! Wo mir  hei gfragt, was das ganzä söu, hett natürlech keinä ä Antwort chönnä gä. Us Schwitzer göng das üs eh nüt a, isch d Antwort gsi! Flott, flott hett dr Märsu dänkt und grad ä Bus agschiffet...Ds einzigä Hightligt vom Tag si eidütig Röschti und Fondue gsi. Mhhhhhhh! Merci beaucoup Karen!!! Zum Fondue wär eigentlech argentinische Cafayate hammermässigä spize the best of Wysswy vorgseh gsi. Leider isch dä aber plötzlech unuffindbar gsi! Höchschtwahrschinlech isch är üs bi rä Outowäschetä ds La Paz abhande cho. Ä  billigä Clos im Büttu hett aber de si Zwäck ou erfüllt und ds Fondue isch ä Goumäschmaus gsi!  Banos: HALLOWEEN :-)  Scho am Morgä si mir vom nä riesigä Donner gweckt wordä. Dr aktiv Vulkan Tungurahua (5'016 m.ü.M.), oder äch doch nur Halloween Fürwärk??? Mir wüsses nid so genau. Ds gruusig, chautä Rägäwätter isch grad perfekt gsi, für i näs agnähms, warms Thermalbad ds stigä. Mir hei üs für ds Bad de la virgen entschiedä, diräkt ungerem nä Wasserfau. Äs wunderschöns Iheimisch-Bädli. Das hett  Vor- und Nachteilä: Zwar billig und schön, aber leider total unhygienisch! Di Iheimischä choderä dört a Bodä wie's nä grad passt!!! Ou visuell isch's mängisch arg ar Gränzä vom Erträglechä gsi. Nüt vo Latino Charm-und Schönheitä! Schweissgeruch isch üs vo überall id Nasä gstochä. Am Nami si mir no chli dür ds Dörfli gschländeret und hei no probiert ä Blick u ä Vulkan ds erhaschä. Leider hei üs aber d Wulkä chli d Sicht versperrt. Derfür hei mir üs im CD-DVD Ladä umsomeh amüsiert. Nachdäm mir scho fasch aui  guetä Fiumä gchouft hei, hei mir üs mau chli uf d Musig konzentriert. Ungloublech, wie billig und pinlech di CD-Covers vo denä Latino-Bands gmacht si! Praktisch uf jederä Bachada, Salsa, Merengue od. Raggaton CD tänzlet sech ä billigi Silikontittätussi über ds Cover! Mä chönnt meine, es handlet sech um nä cheapä Sex-Film! Bi denä Cover's cha ja d Musig nur Scheisse si :-) Aber schön machts wenigschtens dä Iheimischä Fröid! Scho fasch ä Frächheit, hängä i sernigä Lädä Him, Nightwish und Metallica Poster ar  Wand. Vom Sound derzue hei sie natürlech kei blassä Schimmer! Einzig dr Bon Jovi und äs paar Softrock-Bands si no grad verträttä. Da allerdings hei sech uf dä Covers etlechi Schribfähler igschliche. Z.B: Living in player, ber of roses, misunedertood oder Roxete mit eim t. Die Lachnummer pur! Zur Feier des Tages (Halloween), hei mir üs kulinarisch la verwöhne: Äs herrlechs Fondue chinoise!!! Anschliessend isch's no uf nä nächtlechi "Vulkan-Tour" gange. Dr Vulkan hett aber leider scho gschlafe und nur 2 mau  müed, schwarz usägröichlet...